1. El Pla de Ciutat que defineix i impulsa les polítiques de
gènere (endavant el Pla) és el document en el qual es plasma
periòdicament el desenvolupament i la concreció de la política
municipal en matèria d'igualtat de dones i homes. Constitueix
l’instrument fonamental d’actuació de l’Ajuntament de Barcelona
per a l’eliminació de les desigualtats de gènere, i és una eina
per a la promoció de l’equitat entre dones i homes, i entre les
mateixes dones.

2. El Pla ha de ser l’instrument que desplegui la transversalitat
de la perspectiva de gènere en el conjunt de les polítiques
municipals. Com a mínim, el Pla ha d’incorporar accions
estratègiques per promoure que tots els sistemes d’informació de
l’Ajuntament desagreguin les dades per sexe i les emprin per fer
anàlisis de gènere; ha d’assegurar que s’incorpora la perspectiva
de gènere en els serveis de foment de l’ocupació, suport del
treball domèstic i de cures, en la lluita contra la feminització
de la pobresa i la precarietat, en la reorganització del temps i
la coresponsabilitat i conciliació personal, laboral i familiar.
També en les actuacions de participació política, social i
tecnològica; esports; salut, drets sexuals i reproductius. En
l’àmbit de la coeducació; cultura i memòria col·lectiva;
ciutadania, migracions i interculturalitat. Igualment en els
serveis d’habitatge, xarxa d’atenció a les víctimes de violència
masclista, i en els serveis de justícia global i cooperació. I
finalment dins de les competències sobre ecologia i espai urbà,
mobilitat i prevenció i seguretat.

3. El pla ha de elaborar-se així mateix en concordança i
coordinació amb la planificació en matèria de diversitat sexual i
de gènere per tal de fer front al sexisme de forma amplia, que
subordina a les dones i exclou les persones amb cossos,
identitats, expressions i desitjos que estan fora de la norma de
gènere.

4. Així mateix, el Pla o els plans o programes concrets que del
mateix puguin derivar-se hauran de prestar especial atenció a
variables com l'edat, l'origen nacional, les conviccions
religioses, l’etnicitat, la diversitat funcional, la identitat de
gènere o l'orientació sexual i contemplar les necessitats que de
forma específica afecten a la persona i als diferents col·lectius
generant situacions de múltiple discriminació.

5. Correspon a l’òrgan polític responsable de polítiques de
gènere l’impuls, seguiment i desenvolupament dels plans, amb la
col·laboració de l’òrgan responsable de l’aplicació de la
Transversalitat de Gènere.

6. L’òrgan polític responsable de polítiques de gènere,
conjuntament amb l’òrgan responsable de l’aplicació de la
Transversalitat de gènere, ha de promoure la participació
ciutadana, i en especial, dels grups feministes i de les entitats
de defensa dels drets de les dones, per tal d’impulsar-ne la
participació en el disseny, l'elaboració, el desenvolupament i
l'avaluació del Pla de Ciutat de polítiques de gènere.

7. El Pla ha d’estar vigent dins del període previst o prorrogat
expressament.

8. El Pla ha de comptar amb una partida pressupostària específica
a càrrec de totes les àrees implicades en l’aplicació d’aquest
Reglament, en cas que les seves previsions comportin despeses o
ingressos. Per a les mesures de caràcter general de pla, els
òrgans administratius responsables de les polítiques de gènere
han de tenir una partida pressupostària específica. A més, el Pla
ha de recollir, dins de la partida pressupostària, l’import a
càrrec de la Generalitat de Catalunya, en compliment de l’article
6.2 de la Llei 17/2015, de 21 de juliol, a fi de complementar la
suficiència financera especifica per l’aplicació d’aquest
Reglament.

9. L’òrgan responsable de l’aplicació de la Transversalitat de
Gènere ha d’elaborar un informe de seguiment i avaluació del Pla
al final del seu període de vigència, amb indicadors d’execució i
d’impacte. Aquest informe s’ha de presentar al Plenari del
Consell Municipal.